Tarybos reglamentas (EEB) Nr. 3730/87
1987 m. gruodžio 10 d.
nustatantis bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi dėl nepaprastai šaltos 1986-1987 m. žiemos Bendrija kelis 1987 m. mėnesius taikė priemones, susijusias su įvairių maisto produktų tiekimu labdaros organizacijoms skirstyti labiausiai nepasiturintiems asmenims Bendrijoje;
kadangi pranešimai iš valstybių narių ir iš įvairių labdaros organizacijų, dalyvavusių šiose priemonėse, rodo, kad jos buvo labai pravarčios naudos gavėjams, bet kartu kelioms iš tų organizacijų jos sukėlė finansinių ir skirstymo sunkumų;
kadangi Bendrija, disponuodama intervencinėmis įvairių žemės ūkio produktų atsargomis, turi potencialių priemonių ženkliai prisidėti prie savo labiausiai nepasiturinčių asmenų gerovės; kadangi naudoti šį potencialą ilgą laiką, kol atsargos bus išnaudotos iki normalaus lygio įvedant atitinkamas priemones, atitinka Bendrijos interesus ir bendrą žemės ūkio politiką; kadangi patirtis, įgyta taikant pirmiau minėtas priemones, turėtų padėti bet kuriai vėlesnei panašaus pobūdžio veiklai organizuoti; kadangi viename tekste reikia pateikti suvestinę teisinę bazę tokioms priemonėms įgyvendinti,
PRIĖMĖ ŠĮ REGLAMENTĄ:
1 straipsnis
Patvirtinamos nuostatos, leidžiančios iš intervencinių atsargų tiekti prekių tam tikroms paskirtoms organizacijoms, kad jos galėtų skirstyti maistą labiausiai nepasiturintiems asmenims Bendrijoje. Tokie asmenys maistą gauna nemokamai arba kaina, kuri jokiu būdu nėra didesnė už tą, kuri pateisinama paskirtų organizacijų įgyvendinant šią akciją patirtomis išlaidomis. Skirstymas atliekamas pagal Komisijos nustatytą metinį planą remiantis valstybių narių pateikta informacija.
2 straipsnis
1. 1 straipsnyje minėtas organizacijas skiria atitinkama valstybė narė.
2. Tos valstybės narės, kurios nori taikyti šią sistemą, kiekvienais metais laiku apie tai praneša Komisijai.
3 straipsnis
1 straipsnyje minėtos prekės paskirtoms organizacijoms perduodamos nemokamai. Apskaitinė tokių prekių vertė yra lygi intervencinei kainai, patikslintai koeficientais, reikalingais, kad būtų atsižvelgta į kokybės skirtumus.
4 straipsnis
Laikantis 6 straipsnyje nurodytų išsamių taikymo taisyklių, išlaidos, atsirandančios dėl veiksmų, taikomų pagal šį reglamentą, yra laikomos išlaidų žemės ūkio rinkoms stabilizuoti, kaip nustatyta Reglamento (EEB) Nr. 729/70 [2] 1 straipsnio 2 dalyje, dalimi. Taigi prekės, teikiamos pagal šio reglamento 1 straipsnio nuostatas, yra finansuojamos iš Europos Bendrijų biudžete atitinkama biudžeto eilute Europos žemės ūkio orientavimo ir garantijų fondo Garantijų skyriui skirtų asignavimų. Taip pat gali būti numatyta galimybė, kad šis finansavimas padėtų paskirtoms organizacijoms padengti produktų iš intervencijos centrų transporto išlaidas ir administracines išlaidas, patirtas įgyvendinant šią sistemą, išskyrus bet kurias išlaidas, kurias taikant 1 straipsnį gali turėti naudos gavėjai.
5 straipsnis
Komisija, gavusi informaciją apie šios sistemos veikimą per pirmuosius dvejus metus, kuo skubiau pateikia jos veikimo ataskaitą Europos Parlamentui ir Tarybai.
6 straipsnis
Išsamios šio reglamento taikymo taisyklės priimamos Reglamento (EEB) Nr. 2727/75 [3] 26 straipsnyje nustatyta tvarka irpagal atitinkamas kitų reglamentų, nustatančių bendrą žemės ūkio produktų rinkos organizavimą, nuostatas.
7 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gruodžio 10 d.